b'\n_START_ARTICLE_\nDe\xc5\xbeela kozolcev\n_START_PARAGRAPH_\nDe\xc5\xbeela kozolcev je muzej kozolcev na prostem v bli\xc5\xbeini \xc5\xa0entruperta v dolini reke Mirne na Dolenjskem._NEWLINE_Muzej je namenjen ohranjanju in predstavitvi razli\xc4\x8dnih tipov kozolcev, slovenske etnografske posebnosti povezane s spravilom sena in drugih kmetijskih pridelkov. Zaradi spremenjenega na\xc4\x8dina kmetovanja ti izgubljajo svoj prvobiten pomen, posledica tega pa je njihovo propadanje in s tem izgubljanje pomembne nacionalne krajinske, tehni\xc4\x8dne in kulturne dedi\xc5\xa1\xc4\x8dine, povezane z njihovo uporabo  Poleg razstave kozolcev je park namenjen tudi predstavitvi drugih etnolo\xc5\xa1kih vsebin, od ko\xc5\xa1nje do spravila sena in \xc5\xbeit, v njem pa naj bi bile organizirane kulturne prireditve, delavnice in celo poroke. Park je 6. junija 2013 slovesno odprl Borut Pahor, predsednik Republike Slovenije._NEWLINE_V parku je na povr\xc5\xa1ini 2,5 hektarjev postavljenih 19 kozolcev, razli\xc4\x8dnih tipov, med katerimi je speljano 1 km sprehajalne poti. Najstarej\xc5\xa1i izmed postavljenih v parku je Lukatov toplar iz leta 1795, ki je tudi edini v muzeju pokrit s slamo. V muzeju je postavljenih \xc5\xa1est zna\xc4\x8dilnih tipov kozolcev\xc2\xa0: trije enojni (enojni, enojni s pla\xc5\xa1\xc4\x8dem, enojni vzporedni) in trije dvojni (nizki, kozolec na kozla in toplar). V bli\xc5\xbeini parka stoji tudi Simon\xc4\x8di\xc4\x8dev toplar, edini kozolec v Sloveniji s statusom kulturnega spomenika dr\xc5\xbeavnega pomena.'